## Pravilnik o vrednovanju znanstvenih organizacija

### NN 104/2008 (12.9.2008.), Pravilnik o vrednovanju znanstvenih organizacija

# MINISTARSTVO ZNANOSTI, OBRAZOVANJA I ŠPORTA

**3151**

Na temelju članka 16. stavka 2. Zakona o znanstvenoj djelatnosti i visokom
obrazovanju (»Narodne novine«, broj 123/03, 105/04, 174/04, 2/07 – Odluka USRH i
46/07) ministar znanosti, obrazovanja i športa donosi

## PRAVILNIK

### O VREDNOVANJU ZNANSTVENIH ORGANIZACIJA

I. OPĆE ODREDBE

Članak 1.

Ovim Pravilnikom propisuju se:
1. postupak i mjerila za vrednovanje kvalitete i učinkovitosti znanstvenih
organizacija,
2. minimalni uvjeti koje trebaju ispunjavati znanstvene organizacije u postupku
vrednovanja,
3. način rada Nacionalnog vijeća za znanost (u daljnjem tekstu: Nacionalno
vijeće) u postupku vrednovanja,
4. način rada Agencije za znanost i visoko obrazovanje (u daljnjem tekstu:
Agencija) u postupku vrednovanja.

Članak 2.

Vrednovanju kvalitete i učinkovitosti podliježu sljedeće znanstvene
organizacije: sveučilišta i njihove sastavnice, javni znanstveni instituti i
Hrvatska akademija znanosti i umjetnosti.
Osim znanstvenih organizacija iz stavka 1. ovoga članka, vrednovanju kvalitete i
učinkovitosti podliježu i privatni znanstveni instituti, ustanove od posebnog
značaja za Republiku Hrvatsku i druge pravne osobe ako obavljaju znanstvenu
djelatnost putem ugovorenih znanstvenih projekata.

Članak 3.

U Upisnik znanstvenih organizacija (u daljnjem tekstu: Upisnik) su upisane kao
javni znanstveni institut, javno sveučilište te sastavnice sveučilišta
(fakultet, umjetnička akademija, sveučilišni odjel i institut) one znanstvene
organizacije koje prema dopusnici obavljaju znanstvenu djelatnost u jednom ili
više znanstvenih područja ili polja od posebnog interesa za Republiku Hrvatsku.
U Upisnik je kao privatni znanstveni institut upisana ona znanstvena
organizacija koja prema dopusnici obavlja znanstvenu djelatnost u jednom ili
više srodnih znanstvenih polja.
U Upisnik su kao druge pravne osobe upisane one znanstvene organizacije koje
prema dopusnici u manjem dijelu obavljaju znanstvenu djelatnost putem ugovorenih
znanstvenih projekata.

II. VREDNOVANJE KVALITETE I UČINKOVITOSTI ZNANSTVENIH ORGANIZACIJA

*Postupak vrednovanja*
Članak 4.

Vrednovanje, odnosno provjeru kvalitete i učinkovitosti znanstvenog i stručnog
rada znanstvenih organizacija provodi Nacionalno vijeće.
Stručne, administrativne i organizacijsko-tehničke poslove u postupcima
vrednovanja znanstvenih organizacija obavlja Agencija.
Radi pružanja stručne i administrativne potpore Nacionalnom vijeću u postupku
vrednovanja Agencija ima pristup podacima iz Upisnika znanstvenih organizacija i
Upisnika znanstvenika te bazama podataka o znanstvenim projektima, znanstvenim
novacima i drugim relevantnim bazama podataka kojima raspolaže Ministarstvo
znanosti, obrazovanja i športa (u daljnjem tekstu: Ministarstvo).
Agencija je dužna jednom godišnje ili na zahtjev Nacionalnog vijeća te uz
suglasnost Ministarstva provjeriti određene podatke i o svome nalazu izvijestiti
Nacionalno vijeće i Ministarstvo. Nacionalno vijeće prosuđuje jesu li u
eventualno izmijenjenim okolnostima narušeni uvjeti koje znanstvena organizacija
mora ispunjavati temeljem Zakona o znanstvenoj djelatnosti i visokom obrazovanju
i ovog Pravilnika.
Vrednovanje odnosno provjera iz stavka 1. ovog članka se obavlja prema godišnjem
rasporedu poslova koji sastavlja Nacionalno vijeće ili po posebnom zahtjevu
Nacionalnog vijeća ili na zahtjev znanstvene organizacije.
Za stručno obavljanje poslova u postupku vrednovanja Agencija je odgovorna
Nacionalnom vijeću, a zakonitost njezina rada nadzire Ministarstvo.
Vrednovanje odnosno provjeru iz stavka 1. ovog članka može od Nacionalnog vijeća
zatražiti Hrvatski sabor, Vlada Republike Hrvatske ili ministar.

Članak 5.

Na početku postupka vrednovanja Nacionalno vijeće imenuje stručno povjerenstvo
sastavljeno od članova koji nisu ni u izravnom niti u neizravnom sukobu
interesa, te upućuje putem Agencije obavijest znanstvenoj organizaciji o početku
postupka vrednovanja i sastavu imenovanog povjerenstva. Znanstvena organizacija
ili Ministarstvo ima pravo u roku od 15 dana dati primjedbe na sastav stručnog
povjerenstva. Ako Nacionalno vijeće ocijeni da su primjedbe opravdane u smislu
stručnosti ili postojanja sukoba interesa, imenovat će druge članove
povjerenstva i uputiti Agenciju na daljnji postupak.
Agencija dostavlja članovima stručnog povjerenstva odluku o imenovanju koju je
potpisao predsjednik Nacionalnog vijeća i ovaj Pravilnik, te se brine da članovi
povjerenstva dobiju sve druge materijale potrebne za postupak vrednovanja.
Agencija dogovara s članovima povjerenstva i znanstvenom organizacijom datum
obilaska i redoslijed razgovora. Agencija se brine o organizaciji puta i
smještaju članova povjerenstva.
Stručno povjerenstvo podnosi izvješće Nacionalnom vijeću putem Agencije.
Izvješće sadrži ocjenu cjelokupne znanstvene djelatnosti znanstvene
organizacije, a temelji se na unutrašnjem i na vanjskom vrednovanju, koje može
biti domaće i međunarodno.
Prije odlučivanja na Nacionalnom vijeću Agencija dostavlja izvješće znanstvenoj
organizaciji i Ministarstvu. Znanstvena organizacija i Ministarstvo može, u roku
od 30 dana od dana dostave izvješća, Nacionalnom vijeću dati svoje primjedbe na
izvješće i dati potrebno razjašnjenje o nalazima u njemu.
Konačna je ocjena vrednovanja javna.

*Sadržaj vrednovanja*
Članak 6.

Prilikom vrednovanja kvalitete i učinkovitosti znanstvenih organizacija,
Nacionalno vijeće na temelju izvješća stručnog povjerenstva dobivenog u postupku
koji provodi Agencija, utvrđuje ispunjava li znanstvena organizacija uvjete za
dobivanje dopusnice, propisane Zakonom i ovim Pravilnikom.
Prilikom postupka vrednovanja kvalitete i učinkovitosti, znanstvena organizacija
dužna je sastaviti prikaz sa sljedećim podacima:
– naziv i sjedište znanstvene organizacije, unutarnji ustroj i tijela
upravljanja, znanstvena područja i polja u kojima se obavlja znanstvena
djelatnost, svrha, cilj i predmet znanstvenih projekata,
– broj ugovorenih i završenih znanstvenih i drugih istraživačkih projekata te
odgovarajući iznosi financijskih sredstava,
– međunarodna suradnja i suradnja s gospodarstvom,
– broj zaposlenika i suradnika i njihova znanstvena zvanja, unutarnji sustav za
osiguranje kvalitete u znanstvenoj organizaciji.
Prikaz svih potrebnih podataka iz stavka 2. ovoga članka, organizacija popunjava
na Obrascu koji donosi Nacionalno vijeće.

Članak 7.

Stručno povjerenstvo razmotrit će dobivene materijale te nakon posjeta
znanstvenoj organizaciji i uvida u njezin rad dati obrazloženo mišljenje o
kvaliteti i učinkovitosti znanstvene organizacije koje se odnosi na:
– broj, financijski opseg, vrsnoću i izvodivost ugovorenih i završenih
znanstvenih i drugih projekata,
– vrsnoću znanstvenika i njihovu kompetentnost za provođenje istraživanja koja
su im povjerena,
– ustrojstvo, misiju i ciljeve znanstvene organizacije,
– priznanja i druge pokazatelje vrsnoće, kvalitete i učinkovitosti znanstvene
organizacije i njenih zaposlenika,
Stručno povjerenstvo odgovorit će i na druga pitanja koja u posebnim okolnostima
može postaviti Nacionalno vijeće prije početka postupka vrednovanja, odnosno
provjere.

*Uvjeti za izdavanje dopusnice za nastavak obavljanja znanstvene djelatnosti*

Članak 8.

Znanstvenoj organizaciji iz članka 3. stavka 1. ovog Pravilnika izdat će se
dopusnica za nastavak obavljanja znanstvene djelatnosti ako:
1. znanstvenu djelatnost obavlja putem ugovorenih znanstvenih i drugih projekata
u svim znanstvenim poljima u kojima je upisana u Upisnik.
2. u radnom odnosu s punim radnim vremenom ima najmanje 15 zaposlenika sa
znanstvenim zvanjem u znanstvenom području upisa u Upisnik, i to najmanje 7 u
znanstvenom polju, od čega 3 znanstvena savjetnika.
Znanstvenoj organizaciji iz članka 3. stavka 2. ovog Pravilnika izdat će se
dopusnica za nastavak obavljanja znanstvene djelatnosti ako:
1. znanstvenu djelatnost obavlja putem najmanje tri ugovorena znanstvena
projekta u znanstvenom području u kojem je upisana u Upisnik.
2. u radnom odnosu s punim radnim vremenom ima najmanje 7 zaposlenika sa
znanstvenim zvanjem u znanstvenom području upisa u Upisnik od čega 3 u
znanstvenom polju.
Znanstvenoj organizaciji iz članka 3. stavka 3. ovog Pravilnika izdat će se
dopusnica za nastavak obavljanja znanstvene djelatnosti ako:
1. znanstvenu djelatnost obavlja putem najmanje jednoga ugovorenoga znanstvenog
projekta u znanstvenom području u kojem je upisana u Upisnik.
2. u radnom odnosu s punim radnim vremenom ima najmanje 3 znanstvenika u
znanstvenom području upisa u Upisnik.

*Ocjena vrednovanja*
Članak 9.

Ocjena znanstvene djelatnosti temelji se na ocjeni ugovorenih i završenih
znanstvenih ali i drugih projekata koji se financiraju iz Državnog proračuna,
kao i ostalih znanstvenih, tehnologijskih i drugih istraživačkih projekata koji
se financiraju iz drugih javnih i privatnih domaćih i međunarodnih izvora.
Osim ocjene ugovorenih znanstvenih projekata, ocjena znanstvene organizacije
uključuje i ocjenu napredovanja u znanstvenim i suradničkim zvanjima
znanstvenika, suradnika i znanstvenih novaka sukladno Zakonu, vrsnoću
znanstvenika i njihovu kompetentnost za izvođenje istraživanja koja su im
povjerena, ustrojstvo, misiju i ciljeve znanstvene organizacije te priznanja i
druge pokazatelje vrsnoće, kvalitete i učinkovitosti znanstvene organizacije i
njenih zaposlenika.

Članak 10.

Nacionalno vijeće utvrđuje konačnu ocjenu vrednovanja znanstvene organizacije
temeljem izvješća imenovanog stručnog povjerenstva.
Konačna ocjena može biti: izvrsna, dobra, zadovoljavajuća ili nezadovoljavajuća.
Ako je postupak vrednovanja pokrenut na zahtjev Hrvatskog sabora ili Vlade
Republike Hrvatske, Nacionalno vijeće dostavit će im konačnu ocjenu vrednovanja.

Članak 11.

Ocjena kvalitete i učinkovitosti znanstvene organizacije temelj je za dobivanje
dopusnice za nastavak obavljanja znanstvene djelatnosti.
Ocjena kvalitete i učinkovitosti znanstvene organizacije obvezno sadržava i
svrstavanje organizacije prema članku 3. ovog Pravilnika te određenje
znanstvenog područja i polja u kojima obavlja svoju djelatnost.

Članak 12.

Na temelju rezultata vrednovanja, Nacionalno vijeće predlaže ministru da
znanstvenoj organizaciji:
1. izda dopusnicu,
2. uputi pismo očekivanja,
3. uskrati dopusnicu.
Dopusnica je isprava kojom se utvrđuje da znanstvena organizacija udovoljava
svim standardima i uvjetima za nastavak obavljanja znanstvene djelatnosti i
temelj je za donošenje odluke o produljenju statusa znanstvene organizacije u
Upisniku.
Ako konačna ocjena vrednovanja ukazuje na nedostatke u kvaliteti rada znanstvene
organizacije, ministar će na prijedlog Nacionalnog vijeća uputiti znanstvenoj
organizaciji pismo očekivanja.
Pismo očekivanje upućuje se znanstvenoj organizaciji u slučaju kada:
− ocjena kvalitete i učinkovitosti nije barem zadovoljavajuća, s rokom za
uklanjanje nedostataka do tri godine,
− ima za jednu trećinu manji broj znanstvenika od potrebnog broja propisanog
člankom 8. ovog Pravilnika, s rokom za uklanjanje nedostataka do tri godine,
− obavlja znanstvenu djelatnost u znanstvenim područjima i poljima koji su u
neskladu s upisanim u Upisnik, s rokom za uklanjanje nedostataka do jedne
godine.
Znanstvena organizacija dužna je u zadanom roku od dana primitka pisma
očekivanja otkloniti navedene nedostatke.
U slučaju da znanstvena organizacija u zadanom roku ne otkloni navedene
nedostatke ministar će joj, na prijedlog Nacionalnog vijeća, rješenjem uskratiti
dopusnicu za obavljanje znanstvene djelatnosti te brisati organizaciju iz
Upisnika.
Ako je konačna ocjena vrednovanja nezadovoljavajuća, primjenjuje se stavak 6.
ovoga članka.
Dopusnica i rješenje kojim se uskraćuje dopusnica su upravni akti protiv kojih
nije moguća žalba, ali se protiv njih može pokrenuti upravni spor.

Članak 13.

Rezultati vrednovanja primjenjuju se, kao jedan od kriterija, za dodjeljivanje
financijskih sredstava iz državnog proračuna znanstvenim organizacijama.

Članak 14.

Vrednovanje znanstvene organizacije obavlja se u pravilu u razdoblju ne duljem
od 7 godina.

III. PRIJELAZNE I ZAVRŠNE ODREDBE

Članak 15.

Postupci vrednovanja započeti prema odredbama Pravilnika o vrednovanju
znanstvenih organizacija (»Narodne novine«, broj 39/05), dovršit će se po
odredbama toga Pravilnika.

Članak 16.

Na dan stupanja na snagu ovog Pravilnika prestaje važiti Pravilnik o vrednovanju
znanstvenih organizacija (»Narodne novine«, broj 39/05).

Članak 17.

Ovaj Pravilnik stupa na snagu osmog dana od dana objave u »Narodnim novinama«.

Klasa: 640-02/08-05/00006
Urbroj: 533-08-08-0001
Zagreb, 16. srpnja 2008.

Ministar
**prof. dr. sc. Dragan Primorac**, v. r.

Pravilnik, NN 104/2008-3151
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)